User:TechTu

आज सुबह से ही रोहन घर पर हलचल थी। हालांकि रोहन के उठने का समय सुबह के 9 बजे या बाद का ही था लेकिन आज ना जाने 6 बजे से किस तरह की अफरातफरी मची हुई थी। नींद खुल जाने के बाद भी रोहन ढीट बने बेड पर चादर ताने पड़ा रहा। कुछ देर बाद ही पिता जी की आवाज आई - " रोहन.... उठो!! लड़की देखने जाना है... देर नहीं होनी चाहिए।"

रोहन झटके से उठ कर बेड पर बैठ गया, आंखे मलते हुए सामने हो रहे माहौल को समझने की कोशिश करने लगा। अचानक आए इस फरमान से वो थोड़ा अनमाना सा था।

सीधे उठते ही वो अपनी मां को खोजने लगा। मां किचन में  छोटी बहन के साथ चाय और नाश्ते की तैयारी में लगी हुई थी।

" मां..... मां.... ये सब क्या है?? इस बारे में बात हो चुकी थी ना.... मुझे शादी नहीं करनी है। जब मै यह बता चुका था तो यह मीटिंग क्यों फिक्स की गई है।" रोहन ने कहा।

पिता जी की रोहन पर पिछले कुछ दिनों से नजर थी उन्हें आशंका थी कि लड़का बाहर जाकर किसी लड़की के चक्कर में पड़ चुका है । भारतीय घरों में अपनी मर्जी से बच्चों का शादी कर लेना इज्जत घटा दिया करता है इसलिए अपने खानदान की नाक कटने से पहले वो रोहन को शादी के बंधन में बांध देना चाहते थे।

जिस लड़की से आज वो मिलने जा रहे थे, उनके पिता.... गुप्ता जी समाज के प्रतिष्ठित व्यक्ति थे।  लड़की पढ़ी लिखी थी और सुना था काफी सुंदर, सुशील भी थी। उसके स्वभाव के चर्चे पूरे समाज में थे।

वहीं रोहन को माता पिता द्वारा पसंद की लड़की से शादी करने में कोई ऐतराज नहीं था लेकिन वो अभी किसी भी बंधन में बंधना नहीं चाहता था। नौकरी लगे सिर्फ 3 साल हुए थे अभी उसकी शुरुवात ही थी, उसे खुद को पूरी तरह  से अपना कैरियर बनाने में, मेहनत करने में झौंक देना था। उसे लगता था कि किसी के जीवन में आ जाने से ध्यान और जिम्मेदारी दो जगह बांट जाएगी। इसलिए वह अभी किसी भी तरह के रिश्ते के लिए तैयार नहीं था।

पिता से इस बात पर इतनी दफा बहस की जा चुकी थी कि उसे उस लड़की को नापसंद करके इस रिश्ते से पीछा छुड़वाने का रास्ता ज्यादा आसान लगा। नॉर्मल टी शर्ट और जींस पहन कर रोहन पिता जी से भी पहले तैयार होकर बैठ गया।

पिता जी भी थे तो रोहन के पिता ही ना... वो अपने बेटे की शैतानी हरकतों को अच्छे से जानते ही थे, उन्होंने भी सोच लिया था कि रोहन लड़की में लाख कमी निकलेगा लेकिन वो आज रिश्ता तय करवा कर ही रहेंगे। आखिर आज कल अच्छी लड़कियां मिलती ही कहां है।

सभी लोग किसी जमाने में ली गई मारुति 800 में बैठ कर निर्धारित स्थान जो कि एक मंदिर था वहां पहुंच गए। पहुंचे तो याद आया कि घर से लिफाफा तो लाना भूल ही गए। अगर कहीं रिश्ता आज तय हो गया तो होने वाली बहू को क्या लिफाफे के बिना पैसे देंगे। यह बात तो अग्रवाल परिवार के शान के बिल्कुल खिलाफ़ था।

"रोहन, जाओ देखो कोई दुकान खुली हो तो लिफाफे ले आओ जरा।" पिता ने रोहन को आदेश दिया।

रोहन वैसे भी अंदर जाने में कुछ खास इच्छुक था नहीं तो वह खुशी खुशी लिफाफे लेने के लिए निकल गया। अंदर  मंदिर में शायद गुप्ता परिवार पहले ही मौजूद था, जैसे ही अग्रवाल परिवार पहुंचा उनका गर्मजोशी से स्वागत किया गया।

सभी लोग आपस में मिलजुल चुके थे, स्वागत में  ठंडे ठंडे शरबत के ग्लास पेश किए जा चुके थे।करीबन आधा घंटा गाड़ी में ही बीता कर रोहन मंदिर पहुंचा। वहां रोहन के पिता पहले ही गुस्से भरी नजरों के साथ नाक सिकोड़े खड़े हुए थे।

"लिफाफे लेने गए थे या बनाने लगे थे??इतना वक्त लगता है?? " रोहन पर गुस्सा बिखेरते हुए पिता ने कहा।

"पापा दुकान खुली नहीं थी कोई, बड़ी मुश्किल से ढूंढ कर लाया।" गुस्से से बचने के लिए रोहन ने तुरंत पिता को जूठ चिपका दिया।

"सुनो!!! किसी भी तरह की बेहूदगी हम बर्दास्त नहीं करेंगे। यह उम्र सही है शादी के लिए। इस उम्र में शादी नहीं करोगे तो बच्चे समझ नहीं पाएंगे कि बाप हो उनके या दादा। सही उम्र में शादी करके वक्त पर सारी जिम्मेदारियां पूरी की जा सकती है। लड़की की बहुत तारीफ सुने है, साफ मन से मिलो फिर हमें फैसला बताना। लेकिन मुंह फुलाए अंदर घुसने की जरूरत नहीं है। समझे??? " समझाते हुए( जिसे धमकी भी कहा जा सकता है) पिता ने रोहन से कहा।

भारतीय संस्कृति में माता पिता और बच्चों का रिश्ता कितना खास होता है इसका अंदाज़ा बच्चों को किसी भी उम्र में पड़ने वाली डांट से ही लगाया जा सकता है।

" पापा आप अंदर चलिए, हम जरा दर्शन कर आए।"रोहन ने कहा।

हालाकि पिता जी रोहन के देरी से आने पर पहले ही झल्लाए हुए थे लेकिन भगवान के नाम पर पिता कुछ कह भी ना पाए।

"जल्दी आओ, सब राह देख रहे है।" पिता कहते हुए उस कमरे की ओर चल दिए जहां सब लोग बैठे थे।

रोहन मंदिर की पहली सीढ़ी का पैर छू ही रहा था तब तक नजर एक लड़की पर जा पड़ी। पीले रंग के सूट, लाल रंग के दुप्पटे में छुपी गोरी रंगत पर सामने से पड़ रही सूरज की किरणे कुछ ऐसे चमकी कि रोहन की नजरें वहीं कैद हो गईं।

ऐसा नहीं था कि रोहन ने पहली बार कोई सुंदर लड़की देखी थी लेकिन उसका तेज, सूरज की किरणों के साथ मिलकर उस जगह को सुनहरा कर दे रहा था। गहरे काले लंबे बाल, बड़ी बड़ी आंखों में गहरा काजल, माथे पर छोटी सी बिंदी के नीचे लाल कुमकुम का छोटा सा टीका ,चेहरे पर हल्की सी मुस्कुराहट..... ने रोहन का मन इतना मोह लिया कि वह भूल गया कि यहां वो शादी के लिए एक लड़की देखने आया है और इस तरह किसी को देखना वो भी मंदिर में अशोभनीय है।

"रोहन!!! कितना समय लगेगा??" अपनी जगह पर मूर्ति बन चुके रोहन से उसके पिता ने पीछे से झल्लाते हुए कहा।

रोहन पहली नजर में ही शायद उस लड़की को पसंद कर चुका था.... लेकिन वो तो यहां किसी और से मिलने आया था। रोहन आखिर अब करेगा क्या???